2017 m. Komisija gavo dešimt naujų paraiškų dėl finansinės paramos iš Solidarumo fondo, t. y. iš Graikijos, Ispanijos, Latvijos, Lenkijos, Lietuvos, Portugalijos ir Prancūzijos. Be to, itin svarbu paminėti, kad Italija peržiūrėjo ir atnaujino savo paraišką, kurią iš pradžių pateikė 2016 m. dėl vienas po kito įvykusių didelių žemės drebėjimų, prasidėjusių 2016 m. rugpjūčio mėn. ir vykusių iki 2017 m. pradžios.

Laimei, nebuvo išleista visa 2016 m. suma (2016 m. mokėjimai buvo atliekami iš sumos, perkeltos iš 2015 m.). Dėl to 2016 m. suma buvo perkelta į 2017 m. Be kita ko, Komisija pirmą kartą pasiūlė pasinaudoti DFP reglamento 10 straipsnio 2 dalies nuostata, kuria išimtiniais atvejais leidžiama skirti sumą iš kitiems metams (2018 m.) skirtos sumos, kad būtų padengtas likęs trūkumas.

Bendrą tiesioginę nelaimės padarytą žalą Ispanijos valdžios institucijos įvertino 129,147 mln. EUR. Ši suma buvo gerokai mažesnė už 2017 m. Ispanijai taikytą didelės nelaimės ribą – 3 378,5 mln. EUR (t. y. 3 mlrd. EUR 2011 m. kainomis). Ji taip pat mažesnė už regioninės nelaimės ribą, t. y. 1,5 % regiono BVP, kuri Galisijos atveju yra 808 mln. EUR. Todėl, remiantis Reglamentu, ši nelaimė nėra nei didelė stichinė nelaimė, nei regioninė stichinė nelaimė. Vis dėlto Ispanija nukentėjo nuo tų pačių meteorologinių sąlygų, dėl kurių Portugalijoje kilo didelė nelaimė. Todėl Ispanijos valdžios institucijos pateikė paraišką pagal Reglamento 2 straipsnio 4 dalyje nustatytą kaimyninės šalies nuostatą; pagal ją reikalavimus atitinkanti valstybė, kurią ištiko ta pati didelė nelaimė, ištikusi reikalavimus atitinkančią kaimyninę valstybę, taip pat gali gauti paramą iš Solidarumo fondo. Todėl Ispanijos paraiška atitiko reikalavimus 3 228 675 EUR paramai iš Solidarumo fondo gauti.

2017 m. gaisrai (Donjana)

Nuo 2017 m. pradžios dėl didelės sausros nukentėjo didelė pietų Ispanijos dalis.

Dėl jos 2017 m. birželio 24 d. įsiplieskė gaisras Donjanos nacionaliniame parke, trukęs iki 2017 m. liepos 8 d. Šis gaisras sunaikino daugiau kaip 10 000 hektarų ekologijos požiūriu jautrios ir vertingos miškingos vietovės, be kita ko, Donjanos nacionalinio parko centrą, kuriame yra įvairiausių ekosistemų ir glaudžiasi laukinė gyvūnija, įskaitant daugelį migruojančių paukščių ir nykstančias rūšis. Ši vietovė yra UNESCO Pasaulio paveldo vietovė. Dėl šios priežasties nelaimė taip pat sukėlė grėsmę pagrindiniams vietos ekonomikos ramsčiams, grindžiamiems žemės ūkiu, miškininkyste ir turizmu.

2017 m. rugsėjo 15 d. Ispanija pateikė paraišką gauti paramą iš Solidarumo fondo, nepasibaigus 12 savaičių terminui po pirmosios gaisrų padarytos žalos.

Savo paraiškoje Ispanija pranešė, kad bendra tiesioginė nelaimės sukelta žala sudarė 117,897 mln. EUR. Paraiška pateikta remiantis regioninės nelaimės kriterijumi, nustatytu Reglamento 2 straipsnio 3 dalyje. Ispanijos paraiška susijusi su vienu bendru NUTS 2 lygmens regionu, t. y. Andalūzija. Vis dėlto tiesioginė žala, apie kurią pranešta, sudarė mažiau nei 0,1 % regiono BVP (139 099 mln. EUR), taigi yra daug mažesnė už Reglamento 2 straipsnio 3 dalyje nustatytą 1,5 % ribą.

Dėl šios priežasties Ispanijos pateikta paraiška neatitiko svarbiausios Solidarumo fondo lėšų mobilizavimo sąlygos, todėl neatitiko reikalavimų paramai iš Solidarumo fondo gauti.

2017 m. potvynis (Mursija)

2016 m. gruodžio mėn. kai kurios pietų Ispanijos teritorijos nukentėjo nuo didelio kritulių kiekio, lėmusio potvynį. Nelaimė padarė žalos viešųjų tinklų infrastruktūrai ir turtui, privatiems būstams, įmonėms, veikiančioms žemės ūkio ir miškininkystės srityse, ir aplinkai.

Nepasibaigus 12 savaičių terminui po pirmosios nelaimės padarytos žalos, 2017 m. kovo 3 d. Ispanija pateikė Komisijai paraišką gauti paramą iš Solidarumo fondo, tačiau tik dėl Mursijos regiono.

Savo paraiškoje Ispanija pranešė, kad bendra tiesioginė nelaimės sukelta žala sudarė 214,569 mln. EUR. Paraiška pateikta remiantis regioninės nelaimės kriterijumi, nustatytu Reglamento 2 straipsnio 3 dalyje. Tiesioginė žala, apie kurią pranešta, sudarė 0,8 % regiono BVP (26 808 mln. EUR), taigi yra mažesnė už Reglamento 2 straipsnio 3 dalyje nustatytą 1,5 % ribą.

Dėl šios priežasties Ispanijos pateikta paraiška neatitiko svarbiausios Solidarumo fondo lėšų mobilizavimo sąlygos, todėl neatitiko reikalavimų paramai iš Solidarumo fondo gauti.

Ø2018 m.

2018 m. Komisija gavo keturias naujas paraiškas, iš kurių trys buvo pateiktos dėl regioninių nelaimių ir viena – dėl didelės nelaimės. 2018 m. Komisija priėmė įgyvendinimo sprendimus, kuriais pagal dvi iš šių paraiškų skiriama finansinė parama iš Solidarumo fondo, ir atmetė vieną paraišką. Gruodžio mėn. pabaigoje gautos ketvirtos paraiškos vertinimas užbaigtas 2019 m.

BULGARIJA

2017 m. spalio mėn. pabaigoje Bulgarijos pietrytinę dalį užklupo nepaprastai smarkios liūtys ir audros, per kurias padaryta žalos tiltams, drenažo kanalams ir sulaikančioms sienoms, taip pat pagrindinei infrastruktūrai.

2018 m. sausio 11 d. Bulgarija pateikė paraišką gauti paramą iš Solidarumo fondo, nepasibaigus 12 savaičių terminui po pirmosios žalos užfiksavimo 2017 m. spalio 25 d. Nelaimės padarytą bendrą tiesioginę žalą Bulgarijos valdžios institucijos įvertino 90,329 mln. EUR. Paraiška pateikta remiantis nuostatomis dėl regioninės nelaimės, pateiktomis Reglamento 2 straipsnio 3 dalyje. Potvynių Burgasui padaryta žala sudarė 1,6 % susijusio NUTS 2 lygmens Pietryčių regiono BVP, taigi, viršijo Reglamente nustatytą 1,5 % ribą.

Todėl Bulgarijos paraiška atitiko reikalavimus 2 258 225 EUR paramai iš Solidarumo fondo gauti. Nors Bulgarija pateikė paraišką gauti avansą, kilus pirminių abejonių dėl paraiškos tinkamumo jis nebuvo išmokėtas.

KIPRAS

Nuo 2016 m. rugsėjo mėn. Kipre buvo labai mažai kritulių ir vyravo labai aukšta temperatūra, dėl to kilo sausra ir buvo sunaikintas derlius, trūko vandens žemės ūkio srityje ir gyventojams, be to, kilo su vandens tiekimo sistemomis susijusių problemų. Dėl to 2018 m. rugpjūčio mėn. Kipro valdžios institucijos nusprendė pateikti paraišką gauti finansinę paramą iš Solidarumo fondo.